# Tanay Frigyes

(Bp., 1875. aug. 18.–Bp., 1925. ápr. 4.): színész. Nyomdai szedőként dolgozott, majd miután elvégezte Rákosi Szidi színésziskoláját, 1896-ban Szabadkán lépett színpadra. 1897-ben Debrecenbe került. 1902-ben szerződtette a Vígszínház, melynek haláláig tagja maradt. Az I. világháborúban önkéntesként szolgált, ahonnan megromlott egészséggel tért vissza a színpadra. Kezdetben fiatal hősszerelmeseket alakított, de korán áttért a karakterszerepekre. Halk hangú, törékeny alkatú, lírai színész volt, aki különösen a félszeg, passzív, élhetetlen fiatalembereket játszotta nagy komikai erővel. Rákosi Szidi színésziskolájában tanított. Nagyszerű zenei érzékkel bírt, kitűnően hegedült, és több dalt szerzett. 1924-ben visszavonult. Filmben is játszott. F.Sz. Gida (Herczeg F.: A Gyurkovics lányok); Károly Henrik herceg (Meyer-Förster: Diákélet); Miklós (Molnár F.: Farsang); Trill báró (Herczeg F.: Kék róka); Albert (Molnár F.: A hattyú); Kuligin (Csehov: Három nővér); A férj (Vajda E.: Délibáb). – Ir. T. F. Egy nagy magyar színész portréja (szerk. Tarnay Ferenc, 1927).

TANAY FRIGYES