# Gazdag Gyula

(Bp., 1947. júl. 19– ): rendező. 1969-ben a SzAk-n szerzett filmrendezői diplomát. A Magyar Filmgyártó Vállalatnál kezdett rend.-ként dolgozni és a BBC-ben készített rövidfilmeket. A kaposvári Csiky Gergely Színház rend.-je volt 1975-től 1986-ig. Többször rendezett a Radnóti Színpadon, valamint 1987-ben az Operaházban a Szöktetés a szerájból c. Mozart-operát vitte színpadra. 1989-ben az UCLA (University of California Los Angeles) film és televízió tanszakán tanított. 1990-től a SzAk film és televízió főtanszak vezető tanára lett. Elsősorban a filmszakmában ismert, de színházi rendezései is jelentősek. Balázs Béla-díjas (1985), érdemes művész (1989). F.R. Kästner-Litvay N.–Jeney I.: Május 35.; Sarkadi I.: Oszlopos Simeon; Lehár F.: A víg özvegy; Sh.: A vihar.