# Havas Ferenc

(Bp., 1935. márc. 12.– ): táncos, balettmester. Nádasi Ferenc növendéke volt. A tanulmányai közben alakult ÁBI-ben kapott diplomát 1953-ban, de már 1952-ben az Operaház tagja lett. 1953–1982 között a társ. magántáncosa volt. 1977-ben ugyancsak az ÁBI-ben balettmesteri diplomát is szerzett. Nagyszerű adottságú, elegáns alkatú balettművész, generációjának legtöbbet foglalkoztatott szólistája, aki a klasszikus balettirodalom szinte minden klasszikus és karakter főszerepét eltáncolta. Európa legtöbb operaházában vendégszerepelt: 1960–1964 között a London Festival Balletnél, 1965-ben a moszkvai Nagy Színházban volt vendégszólista. A 80-as évektől a nemzetközi balettversenyek kedvelt zsűritagja Jacksontól Tokióig. Balettmesteri munkát is végez többek között Rio de Janeiróban, Stuttgartban, Dortmundban. Kossuth-díjas (1965), Liszt Ferenc-díjas (1953), érdemes (1973) és kiváló művész (1977). F.Sz. Desiré (Petipa: Csipkerózsika); Albert (Lavrovszkij: Giselle), Vaclav, Nurali, Girej (Zaharov: A bahcsiszeráji szökőkút); Frondoso (Csabukiani: Laurencia); Rómeó (Lavrovszkij: Rómeó és Júlia); Crassus (Seregi L.: Spartacus); Coppélius (Harangozó Gy.: Coppélia); Capulet (Seregi L.: Rómeó és Júlia).

HAVAS FERENC és PÁRTAY LILLA
(Bartók B.–Harangozó Gy.: A csodálatos mandarin)