# Koréh Endre

(Sepsiszentgyörgy, 1906. ápr. 13.–Bécs, 1960. szept. 20.): énekes (basszus). Tanulmányait a Zak-n végezte. Első sikereit az Operaházban 1930-ban aratta, Sparafucileként (Verdi: Rigoletto) és Hundingként (Wagner: A walkűr). 1930–31-ben az Operaház ösztöndíjasa, 1931–1948 között magánénekese volt. 1946-tól a bécsi opera tagja lett, 1952–53-ban a New York-i Metropolitanban is fellépett Ochs báróként (R. Strauss: A rózsalovag). Vendégszerepelt a salzburgi, firenzei és glyndebourne-i fesztiválokon. Mo.-on Székely Mihály mellett az Operaház első basszistája volt. Csodálatos zengésű basszusa és magasrendű előadóművészete, színészi készsége is oka volt nagy sikereinek és nemzetközi karrierjének. Egyéniségéhez leginkább a Wagner-szerepek álltak közel, de Mozart-énekesként is jelentős elismerést aratott. F.Sz. Kalibán (Martin: Vihar); Sparafucile (Verdi: Rigoletto); Ochs (R. Strauss: A rózsalovag); Fafner (Wagner: Siegfried); Hunding (Wagner: A walkűr); Hagen (Wagner: Istenek alkonya).