# Somló Sándor; Hlavaty Ödön

(Kapos, 1859. nov. 19.–Bp., 1916. szept. 2.): színész, rendező, művezető, színműíró, a Nemzeti Színház igazgatója. A Petőfi (1899) és a Kisfaludy (1897) Társaság tagja. 1878-ban végezte el a SzAk-t. Első szerződése Beödy Gáborhoz Győrbe szólt, s ott játszott 1881-ig. 1881 telén átszerződött Krecsányi Ignáchoz Debrecenbe, majd 1885–87 között vele volt Aradon is. 1888 telén Temesvár-Pozsonyban; 1889 telén Debrecenben állomásozott. 1890–93 között visszatért Aradra. 1892-ben próbajátékra hívták a Nemzeti Színházhoz, és 1893 májusában leszerződtették. Eszményi alakjával, csengő hangjával kitűnő szerelmes-színész volt. 1900-tól már rendezett is. 1902. ápr. 1-jén a Nemzeti Színház igazgatójának nevezték ki. Megbízatása 1908-ban szűnt meg. Előszeretettel támogatta a magyar szerzőket (Porzsolt Kálmán, Bosnyák Zoltán, Kisbán Miklós, Zsiros István, Bródy Sándor, Gozsdu Elek). Drámaírói munkássága klasszicista stílust mutat. F.Sz. Roswein András (Feuillet: Delila); Maxime Odiot (Feuillet: Egy szegény ifjú...); Ádám (Madách I.: Az ember tragédiája); Faust (Goethe); Bessenyei György (Újváry B.: Gárdisták). F.M. Költeményei (1878); Első szerelem (1885); Fra Girolamo (1896); Zsolt vezér (1897); Királyi házasélet. – Ir. Doroghy Ferenc: S. S. színművei (1942).