# Halmay Tibor

(Nagyszentmiklós, 1894–Bp., 1944. nov. 3.): színész. Honvédtiszt volt, de az I. világháború után a színi pályára lépett. 1919-től 1926-ig bp.-i operettszínházakban szerepelt: Városi Színház (1919–1921), Blaha Lujza és Scala Színház (1922), Király Színház (1922, 1927), Fővárosi Operettszínház (1922, 1924–1925). 1926-ban a Casino mulatót bérelte, majd Bécsben szerepelt. 1928-ban és 1930-ban fellépett Max Reinhardt berlini színházában. Ezután Bp.-en csak egy-egy fellépést vállalt: Pesti Színház (1933), Andrássy úti Színház (1935), Városi Színház (1936), Fővárosi Operettszínház (1941). Halmay vérbeli táncoskomikus volt. Kivételes, akrobatikus tánctudása jó színészi képességekkel párosult. Az 1930-as években a m. és német hangosfilmek sztárja volt. F.Sz. Spaghetti (Lehár F.: A három grácia); Calicot (Fall: Pompadour); Czibere (Farkas I.: A király rózsája); Tóni (Kálmán I.: Cirkuszhercegnő); Rudi (Zerkovitz B.: Hulló falevél); Fehér bolond (Buday D.: Csodatükör).