# Faragó Sándor; Fischer

(Tenke, 1919. júl. 26.– ): színész. 1938-ban egy vidéki vándorszíntárs. tagja lett, majd 1939-ben a nagyváradi színházban Farkas Imre: Iglói diákok c. darabjában Holéczy Pista szerepét játszotta. 1940. aug.-ig volt tagja a nagyváradi színháznak. A munkaszolgálat és a háború befejezése után a nagyváradi színházhoz került vissza, ahol prózai darabokban és zenés művekben – ez utóbbiakban bonviván szerepkörben – aratott sikereket. Fellépett Aradon, Szatmáron, Temesvárott. 1947-ben Mo.-ra került, Makón, Bonyhádon, Csillebércen lépett fel Juhász János társ.-ával. 1949-ben kivándorolt Izraelbe, ahol 1954-ben csatlakozott Pásztor Béla m. nyelvű társ.-ához. Számos prózai és zenés darabban játszott. 1956-ban a Rendőrt alakította a Jávor Pál rendezte Liliom c. előadásban, 1957-ben Curly volt Greguss Zoltán oldalán az Egerek és emberekben (Steinbeck). 1968-ban ünnepelték művészi pályafutásának 30. évfordulóját. Önálló esteket is tartott. Visszavonult a színészettől, feleségével, Faragó Vali súgóval Beer Sheván él.