# Illyés Kinga

(Bereck, 1940. dec. 10.– ): előadóművésznő, színésznő, színészpedagógus. 1961-ben végzett a marosvásárhelyi Szentgyörgyi István Színművészeti Intézetben, és a város együtteséhez szerződött. Lírai hősnők hagyományoktól eltérő, szokatlan megelevenítésével tűnt fel. Visszafogott érzelmeket, indulatokat sejtető halkságot ötvöz egybe hirtelen kitörésekkel, váratlan sokkhatásokkal. Szép dikciója, árnyalt és kifejező beszéde pályája kezdetétől sejtette, hogy a szavalás, a pódiumműfaj, az előadóművészet jelentős részt kér életművében. 1965-től egyre több irodalmi rendezvényen, szavalóesten lépett fel, a hetvenes évektől pedig önálló műsorokkal turnézott nemcsak az országban, hanem az USA-ban, Nyugat-Európa különböző országaiban és Ausztráliában is. 1990-től csak főiskolai katedráját tartotta meg, és főként önálló fellépésekre vállalkozik. F.Sz. Ruth (Wolf: Mamlock professzor); Anyuta (Tolsztoj: A sötétség hatalma); Sári (Nagy I.: Özönvíz előtt); Egérke (Örkény I.: Macskajáték); Böske (Barta L.: Szerelem); Lizanka (Bulgakov: A divatszalon titka). Előadóestjei: Saint-Exupéry: A kis herceg; Fagyöngy, Lírai oratórium (Szilágyi D. verseiből); Fallaci: A nő, aki virágot akart szakítani.

ILLYÉS KINGA