# Nagy Iván

(Debrecen, 1943. márc. 28.– ): táncos, balettigazgató. 1960-ban végezte el az ÁBI-t, majd az Operaház tagja volt 1966-ig. Ekkor a Washingtoni Nemzeti Baletthez szerződött, de táncolt a New York City Balletben is. 1968-tól az Amerikai Balettszínház tagja és vezető szólistája. A színpadi szerepléstől 1978-ban vonult vissza. 1978–1981 között az ausztrál Ballett balettmestere, 1981–1986 között a Santiago de Chile-i Városi Balett műv.-i vez.-je, 1990-től 1993-ig az angol Nemzeti Balett műv.-i vez.-je. A klasszikus balettok ideális danseur noble-ja, tiszta technikájú, jó játékkészségű művész, aki nemzetközi karrierje során a világ legnevesebb balerináinak – Margot Fonteyn, Carla Fracci, Natalja Makarova, Cynthia Gregory, Gelsey Kirkland – partnereként is sikereket aratott, és igazi sztár lett. Sikeres volt a modern balettek bemutatásában, és újabban a betanító, egy.-vezető feladatkörben is. A Várnai Balettverseny ezüstérmese (1965). F.Sz. Solar (Petipa: Bajadér); James (Bournonville: La Sylphide); Rómeó (Tudor: Rómeó és Júlia); Jean de Brienne (Petipa: Raymonda); Jago (Limón: A mór pavane-ja); Albert (Coralli–Perrot: Giselle).