# Kőmives Sándor

(Bp., 1897. márc. 19.–Bp., 1980. nov. 15.): színész. Színészcsaládból származott. 1914-ben kereskedelmi iskolát végzett. 1919-ben a Budafoki Színkörben lépett a színi pályára. Fellépett Ungváron, Munkácson és kisebb vidéki társ.-okban. 1936-ban Horváth Árpád debreceni társ.-ához került. 1938-tól a Vígszínházban játszott. 1945–1948 között a Belvárosi és a Nemzeti Színházban lépett fel, majd 1951-től 1980-ig, haláláig a Madách Színház tagja volt. Vidéken szinte minden szerepkört – az operett buffótól a táncoskomikuson át a drámai szerepekig – végigjátszott. Színészi eszköztárához tartozott jellegzetes, mély orgánuma és kesernyés humora. Karakter-, sőt kis epizódszerepekben is tragikus mélységeket tudott felvillantani. Érdemes (1957) és kiváló művész (1971) volt. F.Sz. Doolittle (Shaw: Pygmalion); Orgon (Molière: Tartuffe); Csebutikin (Csehov: Három nővér); Rank doktor (Ibsen: Nóra); Lőrinc barát (Sh.: Rómeó és Júlia).

KŐMIVES SÁNDOR – Kosztyilev (Gorkij: Éjjeli menedékhely)