# Népház Színháza

(1911–1937): Bp.-en, az V. ker.-i Általános Közjótékonysági Egyesület Vág u. 12. sz. alatti Népházában működő társulat neve. Éliás Gyula műv.-i vez.-ével a Népház megnyitásakor szervezték. Éliás haláláig, 1917. okt. 8-ig ig.-ja és rend.-je volt a Népház Színháznak. Ezután Orosz János (1917–1920), majd Wimláthy József és Cseh Krisztina vette át a társ. vezetését. A Népház Színháznak társ.-a hetente tartott előadásainak programja klasszikusoktól – Molière: A képzelt beteg; Sh.: A makrancos hölgy – a népszínműveken át – Tóth E.: A falu rossza – a könnyed vj.-okig – Sardou–Najac: Váljunk el! – ívelt. 1923-tól Baranyai Béla és Tiszay Andor társ.-a játszott a Népház Színházában, majd 1924-ben Plätz Rudolf Műhely elnevezésű csoportja tartotta itt estjeit. Az 1926–27-es évadtól a színpad vezetője Székely Jenő volt, ekkorra a hivatásos színházi vállalkozások megszűntek, helyüket műkedvelő csoportok foglalták el.