# Bessenyei Ferenc

(Hódmezővásárhely, 1919. febr. 10.– ): színész. A szegedi Városi Színházban kezdte pályáját 1940-ben, 1942-től a Miskolci Nemzeti, 1945–1950 között a Szegedi Nemzeti, ill. a Pécsi Nemzeti Színház tagja volt. 1950-től a Nemzeti, 1963-tól a Madách Színház, 1967-től ismét a Nemzeti, 1973–1980 között újból a Madách Színház művésze. 1980-ban ismét a Nemzeti Színházhoz szerződött, ahonnan 1981-ben ment nyugdíjba. Azóta szerepekre szerződik. Mintegy ötven filmben, tvj.-ban volt főszereplő. Orgánuma, szuggesztív egyénisége, elementáris erejű szerepformálása kitűnően érvényesül klasszikus hősök megformálásában színpadon és filmen egyaránt. Repertoárján a tragikus és komikus szerepek egyaránt megtalálhatók. Az ötvenes, hatvanas években meghatározó helye volt a m. színművészetben. Kossuth-díjas (1953, 1955), érdemes, (1954) és kiváló művész (1970). F.Sz. Peer Gynt (Ibsen); Bánk bán (Katona J.); Cyrano (Rostand: Cyrano de Bergerac); Asztrov doktor (Csehov: Ványa bácsi); Galilei (Németh L.); Othello (Sh.); Falstaff (Sh.: A windsori víg nők); Ádám (Madách I.: Az ember tragédiája); Kossuth (Illyés Gy.: Fáklyaláng); Fegya (L. Tolsztoj: Élő holttest); Tevje (Bock: Hegedűs a háztetőn); Beutler (Dürrenmatt: A fizikusok); János mester (Márai S.: A kassai polgárok).

BESSENYEI FERENC – Othello (Sh.)