# Tuschl, Sebastian

(?–?): a pesti Chemnitzer Caffeehaus tulajdonosa, színházbérlő („Ludorum et Spectaculorum Theatralium Arendator”). 1785-ben bérelte ki a pesti Rondellát, valamint az Ofener Holztheatert, az ún. Reischl-színházat („bódé”), ill. a jelentős anyagi sikert hozó Hetz-Theatert, állatheccek színhelyét (1787–1796). 1790–1793 között a színházak bérletét átadta Unwerth Emmanuel grófnak, majd 1794-től ismét visszavette, 1799-től pedig önállóan igazgatott. – Ir. Bayer J.: A nemzeti játékszín története (1887); Pukánszkyné Kádár J.: A budai és pesti német színészet története (1914); Binal, W.: Deutschsprachiges Theater in Budapest (Wien, 1972).