# Borbély Gyula

(Miskolc, 1930. márc. 2.–Bp., 1981. ápr. 29.): karmester. A Zak karmesterképző szakán Somogyi László növendéke volt. 1953-tól az Operaház korrepetitora, majd 1955-től karmestere lett. Polgár Tibor A kérők c. operájának dirigálásával mutatkozott be. Sikerrel vezényelte Mozart, Puccini operáit, Wagner Tannhäuserjét, R. Strauss Saloméját, Muszorgszkij Hovanscsináját. Vendégszerepelt Ausztriában, Franciaországban és Németországban, valamint a szomszédos országokban. 1953 óta hangversenydirigensként is fellépett idehaza és külföldön egyaránt. Liszt Ferenc-díjas, érdemes művész (1977).