# Zilahy Irén

(Kaposvár, 1904. aug. 10.–Bp., 1944. ápr. 3.): színésznő. Orvosnak készült, de a színipálya jobban vonzotta. Erdélyben Fekete Mihály (1924–1926) és Maurer Béla (1926–1927) társ.-ával Aradon, Szatmáron, Nagyváradon kezdte pályáját. 1927-től 1930-ig a Városi Színház tagja volt, de játszott a Budai Színkörben is (1928–1930, 1932). Ezt követően csak szerepekre szerződött a Király (1930–1931), a Magyar (1931), a Kamara Színház (1936) bemutatóira. 1931-ben külföldre ment. Bécsben szerepelt, francia és német filmekben játszott. Házassága után visszavonult. Bp. első bombázásakor vesztette életét. Primadonnaszerepekben kitűnő énekhangjával, bájos megjelenésével, pózmentes játékával hódította meg a közönséget. F.Sz. Krisztina (Jarnó Gy.: Az erdészleány); Baba (Lajtai L.: Mesék az írógépről); Zsuzsi (Lajtai L.: A régi nyár); Ripsz (Brodszky M.: Szökik az asszony); Cica (Sándor J.: Weekend); Klári (Rejtő J.–Kulinyi E.: Úrilány szobát keres).