# Garay Béla

(Szabadka, 1897. febr. 14.–Szabadka, 1987. febr. 7.): színész, rendező, színigazgató, színházi történetíró. 1913-ban, Nádassy József társ.-ában Szabadkán játszotta első szerepét. 1918-ban az alföldi színikerülethez, Heltai Nándor ig.-hoz szerződött. Közben letette a rend.-i vizsgát is. A társ.-tal Csongrádon, Kiskunfélegyházán és Kiskunhalason szerepelt, itt rendezett először. Amikor ez a társ. feloszlott, átvette a dunántúli színikerület vezetését. Harminctagú társ.-ával Zalaegerszegen, majd Zalaszentgróton játszott. Közben kiadta és szerkesztette a zalaegerszegi Színházi Újságot. 1920 ápr.-ától abbahagyta vállalkozását, és Radó Bélához szerződött, de már ugyanazon év őszén ismét a dunántúli színikerületnél, ezúttal Halmi Jenő ig. társ.-ánál játszott. Közben szerkesztette a dombóvári Színház c. újságot. 1921 őszétől 1924-ig a pécsi színház tagja volt. 1927. ápr.-tól 1941. ápr.-ig a Népkör – később a Magyar Olvasókör – rend.-je és színésze. 1945-ben a Szabadkai Népszínház alapító tagja. 1954-ben nyugállományba vonult. Rendezett a bácstopolyai Járási Magyar Színházban, az Újvidéki Rádió Ifjúsági- és Rádiószínházában, a szabadkai Gyermekszínházban, és rendezett operettet Belgrádban. Vezette a Szabadkai Népszínház színészképző stúdióját. 1945-től több mint 75 színjátszással kapcsolatos cikke jelent meg. Színdarabokat fordított szerbhorvát nyelvből. F.Sz. Osvald (Ibsen: Kísértetek); Liliom (Molnár F.); Rómeó (Sh.: Rómeó és Júlia); Ádám (Madách I.: Az ember tragédiája); Bánk bán (Katona J.); Glembay Ignác (Krleža: A Glembay-urak). F.R. Priestley: Váratlan vendég; Shaw: Warrenné mestersége; Jacobi V.: Leányvásár; Nash: Az esőcsináló. Könyvei:. A színjátszók kézikönyve. (Újvidék, 1950); A színjátszás művészete. (Újvidék, 1950); A színpadi beszéd. (Újvidék, 1952); Az ekhósszekértől a forgószínpadig. A szabadkai magyar színjátszás története. (Újvidék, 1953); A kulisszák világában. (Szabadka, 1970); Színészarcképek. (Újvidék, 1971); Festett világ. (Szabadka, 1977); – Ir. Lévay E.: Egy érdemes életút a nyolcvanéves Garay Béláról (Létünk, 1978. jan.–feb.).