# orfeum

olyan mulatóhely, ahol a közönség asztalok mellett fogyaszthatott, míg a színpadon v. a parketten artistaszámok, énekes színművek, kuplék váltakoztak. Az orfeum kifejezés csak nálunk, Ausztriában és Csehországban ismert; egyébként Café Chantant, Varieté, Music Hall a neve. Az első orfeumot a Vígszínház helyén lévő fatelepeken Tüköry sörgyáros alapította Új Világ (Neue Welt) néven; 1870-ben lebontották. Az első szervezett orfeum a Király utcai Kék Macska (Blaue Katze), legfényesebb napjait az 1880-as években élte. Műsorát főként Oroszy Antal írta Caprice álnéven. Külön érdekessége, hogy egyfelvonásos vj.-aiban politikai és társadalmi eseményekkel foglalkozott. Mindennapos vendégei országgyűlési képviselők, bírók, tanárok, ügyvédek voltak. A Carlé fivérek 1871-ben megnyílt orfeumának vezetője Somossy Károly a Nagymező u. 17. sz. alatt megnyitotta az Első Fővárosi Orfeumot. 1900-ban eladta, s az Fővárosi Orfeum néven működött tovább. Az orfeumok és zenés kávéházak közti átmenet volt a Foliès Caprice Oroszy alapításában, aki a Dob utcai kávéházi életet írta meg a Kalabriászparti c. jelenetben, mely Rott Sándor és Steinhardt Géza előadásában hétszáz előadást ért meg. Az orfeumok aranykorának kisebb mulatói voltak: a Prugmayer (később Herzmann), a Wekerle Mulató, a Mehádia, a Wertheimer orfeum (Népszínház u.), a Mandl Mulató (Király u.), az Admiral (Magyar u.), a Tabarin (Nemzetközi orfeum), a Berger pince (Király u.), az Imperial (Vilmos császár út), a Capri (Podmaniczky u.), a Fodor (József krt.), a Friedmann orfeum (Kristálypalota, Paulay E. u.), a Kék egér (Teréz krt.), a Steinhardt orfeum (Rákóczi út), a Trocadero (Tátra orfeum), a Jardin d’Hiver (Nagymező u.), a Jardin de Paris (Erzsébet királyné út), a Parisienne (Rákóczi út 63.), a Pavillon Mascotte (Palais de Danse, Paulay E. u.); a legrégebbi orfeumkomplexum a városligeti Ősbudavára a millennium alkalmából épült, a legnívósabb és leghosszabb életű a Royal Orfeum (Erzsébet krt.) és a Moulin Rouge (Nagymező u.) volt. A kisebb orfeumok a századforduló után tönkrementek, helyüket a tánclokálok, bárok foglalták el.