# Toronyi Gyula, id.

(?, 1872–Bp., 1945. júl. 27.): énekes (tenor). A SzAk-n Pauli Richárd növendéke volt. 1896-tól Óbudán, Kecskeméten, Pécsett, 1902–03-ban Szatmárban, Nagyváradon énekelt. 1904–1906 között a Népszínházban, 1910-től a Király Színházban lépett fel, 1912-től 1945-ig volt az Operaház tagja. Elsősorban karakterszerepeket játszott. Mindig teljes és tökéletes jellemeket formált. Alakításait humor jellemezte. Két szerepmegformálása volt, amely máig a m. operajátszás legemlékezetesebbje maradt: Frosch (ifj. J. Strauss: A denevér); Írnok (Muszorgszkij: Hovanscsina). F.Sz. Barinkay (ifj. J. Strauss: A cigánybáró); Hoffmann (Offenbach: Hoffmann meséi). F.M. Karnevál (1937).