# Dajbukát Ilona

(Piskitelep, 1892. nov. 14.–Bp., 1976. jan. 22.): színésznő. Hevesi Sándor tanítványaként a Thália Társaságban lépett először színpadra 1906-ban (Heijermans: Remény, Molière: A képzelt beteg, Ibsen: A vadkacsa c. darabokban). Ezután visszavonult, majd 1919-ben ismét játszani kezdett. A főváros szinte valamennyi színházában fellépett. Férjével, Bársony Istvánnal főként parasztszerepeket alakított. 1945-től 1947-ig a Fővárosi Operett, 1949-től a Madách Színház tagja volt. Németországban és Olaszországban is turnézott. Megnyerő szépsége és kitűnő humora paraszttárgyú darabok hősnőinek megformálására tették alkalmassá, de alakításainak skálája a Madách Színházban jelentősen bővült. 1949-ben nyugdíjba ment. F.Sz. Mari szolgáló (Török R.: Testamentom); Kati (Szép E.: Patika); Szalayné (Barta L.: Szerelem); Donna Peppenella (de Filippo: Milliomos Nápoly); Sztyepanida (Gorkij: Kispolgárok).