# Tőkés Anna

(Marosvásárhely, 1903. márc. 1.–Bp., 1966. dec. 25.): színésznő. Kolozsvárott járt színiiskolába. 1923-ban Temesvárott lépett először színpadra, majd Tordán, Marosvásárhelyen, Aradon szerepelt. 1923-ban Bárdos Artúr a Renaissance Színházhoz szerződtette. Csakhamar fellépett a Vígszínházban, s 1925-ben a Nemzeti Színházhoz szerződött. Közben fél évet Beregi Oszkár társ.-ával az USA-ban töltött. 1928-ban a Magyar Színházban, 1930-ban a Nemzetiben játszott. 1931–1935 között a Vígszínház, 1935-től haláláig a Nemzeti Színház tagja volt. Tőkés Anna a klasszikus hősnő modern, pátosztól és teatralitástól mentes típusát teremtette meg. Szoborszerű alakjával, tiszta, mély zengésű hangjával, átélt játékával a drámairodalom szinte valamennyi hősnőjét megformálta, de társalgási színművek szerepeiben is eredetit alkotott. Filmen és rádióban is gyakran szerepelt. Kossuth-díjas (1952), kiváló művész (1956). F.Sz. Stella (Crommelynck: Csodaszarvas); Éva (Madách I.: Az ember tragédiája); Margit (Goethe: Faust); Anna (Bíró L.: Hotel Imperiál); Nyina (Csehov: Sirály); Ophélia (Sh.: Hamlet); Melinda (Katona J.: Bánk bán); Iréne (Herczeg F.: Bizánc); Lady Milford (Schiller: Ármány és szerelem); Lady Macbeth (Sh.: Macbeth); Gertrud (Sh.: Hamlet); Bernarda (García Lorca: Bernarda Alba háza); Phaedra (Racine). – Ir. Cenner M.: T. A. (adattár, 1980).

TŐKÉS ANNA – Tatjana (Gorkij: Ellenségek)