# Asphaleia-rendszer

hidraulikus, mechanikus színpadtechnikai berendezés. A bécsi Ringtheater 1881-ben történt leégése után került előtérbe J. Kautzky díszlettervező és R. Gwinner gépészmérnök javaslata az „éghetetlen” színpadrendszerre, amely vasból készül és víznyomással mozgatható. Bp.-en az Operaház (1875–84) építése során Ybl Miklós felismerte az akkor újszerű megoldás jelentőségét, és javasolta annak beépítését. A bécsi Asphaleia Társaság vállalta a megvalósítást, és a bp.-i Schlick Gépgyár Rt.-vel szerződött a kivitelezésre. Mind a díszlettartókat, mind az alsógépezet nagyméretű süllyedő pódiumait hidraulika működtette. Az állandó nyomás alatt lévő tartályokat a pincében helyezték el, s azokat az Operaház 1981–84-ben történt felújítása során bontották le véglegesen, így az Asphaleia-rendszer helyét elektromos-elektronikus rendszer foglalta el.