# Kelmenfy László; Hazucha Xaver Ferenc

(Nagyvárad, 1815. dec. 1.–Buda, 1851. ápr. 21.): kritikus, drámaíró és -fordító. Írói nevét a család Kelemenfi előnevéből vette. 1836-tól színikritikus a Rajzolatok c. újságnál (X. et Comp. álnéven). A francia romantika elveit követő, szigorú bírálatait a színészek és Bajza József köre egyaránt elutasították, ezért elhallgatott. Csak 1846-ban az Életképekben jelentkezett újra kritikusként, Vas Andor álnéven. Kritikusként Petőfi-ellenes fellépései tették ismertté nevét. 1839-ben Buda c. drámaantológiát adott ki a Pesti Magyar Színház javára. Ford. Schillert (Stuart Mária, Don Carlos), Sh.-t (Athéni Timon) és kisebb német szerzőket. Írt továbbá négy eredeti vígjátékot és zenés bohózatot. Regényeket és elbeszéléseket is publikált. – Ir. Ferenczi Z.: K. L. emlékezete (A Kisfaludy Társaság Évlapja. Új folyam, 38., 1904); Solt A.: Első színikritikusaink (ItK, 1971).