# Moulin Rouge

(1930– ): 1930-ban vette bérbe Flaschner Ernő és Evetovics János. A Nagymező utca 17. sz. alatti mulató produkciói túlnőttek a lokálkereteken. Amíg a műsort adták, nem volt felszolgálás, ragaszkodtak a színházi csendhez. Új volt az is, hogy nemcsak a nagypénzű vendégeket csábították a mulatóba, hanem az ún. polgári közönséget is. Társasági találkozóhelyként is közkedvelt volt, ahol nemcsak magányos férfiak és éjszakai pillangók, hanem családok is jól érezhették magukat. A revüket Kellér Dezső, Harmath Imre és Vadnai László írták, a színészek közt volt Kiss Manyi, Csikós Rózsi, Komlós Juci, Feleki Kamill, a három Latabár, Komlós Vilmos, Herczeg Jenő. Díszlet- és jelmeztervező Vogel Eric volt.