# előadás

1. valamely színpadi műnek nyilvánosan, közönség előtt történő bemutatása. Az előadás időlegesen tárgyiasuló színházi műalkotás, melynek belső törvényszerűségei csak az előadás időtartamára érvényesek. Az előadásnak a próbák során a rend. irányításával kidolgozott színészi játék, a képzőművészeti (szcenikai) és zenei keret, a színpadtechnikai megvalósítás mellett a közönség jelenléte és azonnali reagálása is elengedhetetlen alkotóeleme. A színielőadás művészi teljességében, öntörvényűségében technikailag rögzíthetetlen és egyszeri, megismételhetetlen, mindig jelenidejű műalkotás. Időpontja és időtartama a különböző színháztörténeti korszakokban eltérő volt. Időbeli, cselekménybeli és technikai tagolását a jelenetek, felvonások adják; 2. → interpretálás.