# Szőke Sándor

(Bp., 1880. márc. 2.–Bp., 1970. szept. 16.): színész. A SzAk-t 1901-ben végezte el. 1901–02-ben a Magyar Színházban, 1902–03-ban Debrecenben és Kassán, 1903–04-ben Nagyváradon, 1904–05-ben Szatmárt, 1905–1907 között Pozsonyban, 1907–08-ban Temesvárott, 1908-tól 1911-ig Szabadkán, 1911–1913 között Szatmárt játszott. 1913-tól 1932-ig a Nemzeti Színház tagja volt. Ekkor az Országos Színészegyesület Nyugdíjintézetének pénztárosa lett. Mindvégig jellem- és epizódszerepeket formált meg. 1919-ben Farkas–Ratkó-díjat kapott. F.Sz. Hortensio (Sh.: A makrancos hölgy); Állomásfőnök (Zilahy L.: A fehér szarvas); Sándor Móric gróf (Herczeg F.: A híd).