# Zsoldos Andor

(Bp., 1893. júl. 27.–Hollywood, 1976. okt. 28.): színész. Elvégezte a SzAk-t. Erdélybe került, Nagyváradon, Marosvásárhelyen, Szatmáron játszott. Vidéken rendezte a III. Richárdot (Shakespeare), később újságíró lett. Mátyás király címmel daljátékot írt (a Városi Színház mutatta be Palló Imrével és Biller Irénnel a főszerepekben); a húszas években dolgozott a párizsi és a nizzai filmgyárakban. Amerikában megfilmesítették a Diadalmas élet c. darabját, amelyben Lukács Pál játszotta a főszerepet. 1927-ben Berlinbe került dramaturgnak, majd saját filmvállalatot alapított; együtt dolgozott Max Reinharddal. 1933-ban visszatért Bp.-re. 1955-től ismét Kaliforniában élt.