# Rehákné Moór Anna

(Alsó- v. Felsőőr, 1773–Pilisvörösvár, 1842. máj. 27.): színésznő, dramatizáló. Fiatal éveiről csak annyit tudunk, hogy 1777-ben már Pesten tartózkodott. 1790-ben a pest-budai, első m. színtárs. tagja. 1790. okt. 25-én és 27-én tartott első hivatásos, m. nyelvű előadáson Simai Kristóf Igazházi c. magyarított darabjában Julis szerepét játszotta. 1793-ban férjhez ment Rehák József ügyvédhez. A társ.-nak 1796-ig volt tagja. Ezután Pesten élt, bár Wesselényi Miklós meghívta Kolozsvárra. (Az 1798–99-es állítólagos erdélyi fellépései nem adatolhatók.) Alkalmanként még 1807-ben is színpadra lépett a Pesten szereplő m. társ.-tal. 1828-ban férjével pilisvörösvári birtokukra költöztek. Rehákné Moór Anna az első m. színtárs. vezető színésznője volt. A tragédiák fiatal hősnőit, az érzékenyjátékok szenvedő asszonyait és leányait, a vj.-ok leányszerepeit egyaránt sikerrel alakította, de énekesjátékokban és színpadi táncprodukciókban is részt vett. F.Sz. Eulália (Kotzebue: Embergyűlölés és megbánás); Angyelika (Bessenyei Gy.: A filozófus); Júlia (Sh.–Weisse: Rómeó és Júlia); Alzír, Zaide (Voltaire); Lanassza (Lemièrre); Cora (Kotzebue: A nap szüze); Etelka (Dugonics A.–Soós M.: A megszomorított ártatlanság); Bátori Mária (Soden–Dugonics A.). Az utóbbin kívül Dugonics András két további történetét dramatizálta.