# Bignio Lajos

(Pest, 1839. jún. 29.–Bécs, 1907. nov. 7.): énekes (bariton). Gyermekként templomi énekes, majd a Pest-Budai Hangászegyesület, Zenede, később Stoll Péter, ill. Claudio Rossi és Gentiluomo növendéke. 1858-ban a pesti német színházban, ápr.-tól már a Nemzeti Színházban énekelt. 1863-ig hangfajában ő volt a vezető énekes. 1864-től a bécsi Opera tagjaként járta a világot, mint vendég Pesten is többször fellépett. 1883–1889 között ismét a Nemzeti Színház, ill. az Operaház magánénekese. Elsősorban lírai, de hősi szerepekben is sikeres volt, hangversenyénekesként Johannes Brahms és Liszt Ferenc is kísérte. A bécsi Opera tiszteletbeli tagja, császári és királyi kamaraénekes. F.Sz. Neversa (Meyerbeer: Hugenották); Tell Vilmos (Rossini); II. Endre (Erkel F.: Bánk bán); Nabucco (Verdi); Wolfram (Wagner: Tannhäuser); Don Giovanni (Mozart).