# Pewny Irén

(Zimony, 1866. ápr. 17.–Bp., 1916. dec. 29.): énekesnő (szoprán). Bécsben, a konzervatóriumban tanult. Hamburg, Frankfurt, München, Hannover, majd Amerika színpadain aratott rendkívüli sikereket. Már Gustav Mahler hívta az Operaházhoz, de végül csak 1896–1902 között volt a társ. tagja. Szilágyi Erzsébet (Erkel Ferenc: Hunyadi) szerepében mutatkozott be, amit tagsága idején csak ő énekelt. 1902 után csak hangversenyeken szerepelt. Futtakyné Pewny Irén néven is színpadra lépett. Kiváló zenei képességgel, nagy hangterjedelemmel és kitűnő mesterségbeli tudással rendelkező énekesnő volt. F.Sz. Oscar (Verdi: Az álarcosbál); Juliska (Humperdinck: Jancsi és Juliska); Nedda (Leoncavallo: Bajazzók); Mimi (Puccini: Bohémélet); Leonora (Verdi: A trubadúr); Micaela (Bizet: Carmen); Éva (Wagner: A nürnbergi mesterdalnokok).