# Papp Mihály

(Makó, 1875–Bp., 1915. szept. 20.): színész. Érettségi után beiratkozott a SzAk-ra, melyet 1898-ban végzett el. Ekkor Makó Lajos szerződtette Szegedre, majd a Buda–Temesvári társ.-hoz. Innen 1900. okt.-ben Pesti Ihász Lajoshoz Szabadkára ment, majd 1901 őszétől két évig a Kolozsvári Nemzeti Színházhoz. 1903-ban az akkor nyíló Király Színház tagja lett. A János vitéz (Kacsoh Pongrác) megragadó közvetlenséggel és nemes bensőséggel ábrázolt Bagója egyszeriben népszerűvé tette. Ambíciója azonban komolyabb műfajú darabokhoz vonzotta. Később a Magyar Színház társulatához került. Emlékezetes, nagy sikereit cáfolva önkezével vetett véget életének. Felesége Tárnoky Gizella színművész volt. F.Sz. gróf Szerémy Ernő (Csiky G.: A nagymama); gróf Coney (Terrasse: Én, te, ő!); Archibald (Monckton–Caryll: A torreádor); Baracs Matyi (Gárdonyi G.: A bor).