# Szakács Györgyi

(Bp., 1951. márc. 1.– ): jelmeztervező. Először építészmérnöki tanulmányokat folytatott. Jelmeztervezéssel 1975 óta foglalkozik. 1976–79 között a kecskeméti Katona József, 1979-től 1988-ig a miskolci Nemzeti Színház tagja volt. 1989–1991 között a Nemzeti Színház tervezője. Vendégként több más fővárosi és vidéki színház számára is dolgozik. Gyorsan és rugalmasan kapcsolódott a legmodernebb hazai színházi műhelyekhez, rendezőkhöz. A m. jelmeztervezés egyik megújítója. Mindig gondosan elemzi a művek szellemiségét, az adott korszakot és a szerepek drámai funkcióját. Rendszeresen vesz részt hazai és nemzetközi kiállításokon. Kilencszer nyerte el a színikritikusok díját (1983–1991). 1986-ban Jászai Mari-díjat kapott. – F.T. Brecht: A szecsuáni jó lélek, Sh.: Lear király, Weiss: Marat-Sade, Caragiale: Farsang, Csehov: Három nővér, Gogol: A revizor, Gombrowicz: Yvonne, burgundi hercegnő, O’Casey: A kezdet vége.