# Szabados Béla

(Pest, 1867. jún. 3.–Bp., 1936. szept. 15.): zeneszerző, pedagógus. A Zak-n Erkel Gyula, Volkmann Róbert és Koessler János tanítványa volt. 1888–93-ban a Színészeti Tanoda tanára, 1893–1933 között a Zak-n zeneszerzést oktatott. Közben 1927-től a Nemzeti Zenede főigazgatója. Díjnyertes dalai, kórusművei, vonósnégyesei mellett nevét 1921-ben a Magyar Hiszekegy megzenésítése tette ismertté. Daljátékszerű, néha operettes hangvételű operái a bensőséges, franciás lírai jelleget és a fiatal Wagner stílusát elegyítik magyaros elemekkel. A századfordulón sikerrel játszották daljátékait és operettjeit is. Kariskolai kézikönyv c. (1910) szakkönyvet írt, és a Műdalok sorozatot szerkesztette. F.M. Négy király (1890); Rika (1895); Alszik a nagynéni (1895); A bolond (1898); Mária (1905); Fanny (1925); Menyasszonyháború (1923); Bolond Istók (1922).