# Reinitz Béla

(Bp., 1878. nov. 15.–Bp., 1943. okt. 26.): zeneszerző, kritikus. Az Ady-versek első megzenésítője. 1907-ben Nagy Endre kabaréjában hangzott el először egy dala. Később Csokonai Vitéz Mihály, Petőfi Sándor, Arany János, Vajda János, József Attila, Emőd Tamás, Szép Ernő, Gábor Andor, Somlyó Zoltán verseire is írt remekmívű sanzonokat. Bartók Béla és Kodály Zoltán művészetének korai méltatója és lelkes hirdetője volt. A Tanácsköztársaság idején a színházi ügyeket irányította. Bécsi emigrációja alatt Erbé Viktor néven hirdették sanzonjait az Apolló Kabaréban. Árnyak Haarlem felett c. zenés színpadi művét Németországban mutatták be 1930-ban. Mintegy 30 kabarédala jelent meg a Bárd Zeneműkiadónál, egy füzetnyi dalát a Zeneműkiadó adta ki 1956-ban.