# Judik Etel; Karinthy Frigyesné

(1886–Bp., 1918. okt. 17.): színésznő. A SzAk-t 1903-ban végezte el. A Thália Társaság (1906–1907), a Bonbonnière Cabaret (1908–1910) és az Új Színpad (1912) tagja volt. Karinthy Frigyessel kötött házassága után (1912) visszavonult a színpadtól. 1917-ben fellépett Feld Irén társulatában a Budai Színkörben. A spanyolnátha-járvány áldozata lett. Ígéretes tehetségű drámai színésznő volt. F.Sz. Johanna (Heijermans: Remény); Gina (Ibsen: A vadkacsa); Hanne (Hauptmann: Henschel fuvaros).