# Márkus Dezső

(Pest, 1870. dec. 15.–Bp., 1948. szept. 20.): karmester, színházigazgató, pedagógus. A Zak-n és Bécsben tanult. Zongoraművésznek készült, már 1879-ben fellépett Székely Imre tanítványaként, később Liszt Ferenc növendéke volt. Karmester Ischlben, és 1893-ban a Népszínházban. 1895–98-ban az Operaház korrepetitora, ahova Prága és Amszterdam után 1903-ban tért vissza. 1911-ig számos bemutató előadást vezényelt (Saint-Saëns: Sámson és Delila, Puccini: Bohémélet). Az általa alapított Népopera ig.-ja 1914-ig, majd 1918-tól a Városi Színház főzeneig.-ja és operai karmestere volt. Felesége Szoyer Ilonka operaénekesnő. Tanítványai közt volt Báthy Anna, Németh Mária és saját leánya is.