# Fehér Gyula

(Kecskemét, 1879. márc. 11.–Bp., 1965. okt. 8.): színész, színészpedagógus. Solymosi Elek színiiskolájának elvégzése után 1898-ban Mezei Béla nyitrai társ.-ában kezdte pályáját. 1905–06-ban Pécsett, 1909–10-ben Kolozsvárott, 1910–11-ben Szabadkán, 1911–12-ben Szatmárt, 1912–13-ban Újpesten, 1913–14-ben Debrecenben játszott. 1912-ben a Grand Guignolban is fellépett. 1914-től 1935-ig a Nemzeti Színház tagja volt. 1935 után néhányszor fellépett bp.-i magánszínházban: pl. 1937-ben az Andrássy útiban. 1940-ben visszavonult a színészettől. Az Országos Színészegyesület tanácsosa, és színiiskolájában 1923–1934 között a filmjáték elméletének és gyakorlatának tanára volt. Kisebb szerepeket játszott. F.Sz. Antonio (Sh.: Vízkereszt); Castel Jaloux (Rostand: Cyrano de Bergerac); Claudius (Sh.: Hamlet). F.M. A filmjátszás művészete. Gyakorlati rész (Újpest, 1926); A filmjátszás művészetének kézikönyve (1942).