# Lajta Béla; Leitersdorfer

(Bp., 1873. jan. 23.–Bécs, 1920. okt. 12.): építész. 1895-ben szerzett diplomát a Budapesti Műszaki Egyetemen. A következő öt évben tanulmányutat tett Olaszországban, Németországban, Angliában, Franciaországban és Spanyolországban. Hazatérte után Erdélyben és a Felvidéken tett népművészeti gyűjtőutakat. 1900 k. építészirodát nyitott. 1902–03-ban több tervet készített közösen Lechner Ödönnel. Sok szoborpályázaton indult és tervezett belső berendezéseket is, később néhány kiemelkedő fontosságú bp.-i középületet. Jelentős színházépítészeti munkája: 1908–09-ben a Parisiana mulató (Bp., VI., Paulay E. u. 35.). A bp.-i Nemzeti Színház elhelyezésének tervpályázatán I. díjat kapott. 1911-ben, majd a bp.-i Nemzeti Színház épületének tervpályázatáért (I.) IV. díjban részesült 1913-ban, és részt vett a meghívásos II. pályázaton. – Ir. Vámos F.: L. B. (1970).