# Bánky Róbert, id.

(Kispest, 1894. nov. 25.–Bp., 1979. ápr. 23.): színész, színházigazgató. A SzAk-n egy évet végzett. Orosz hadifogsága alatt színtárs.-ot szervezett. Hazatérte után 1922–1925 között a Belvárosi Színház tagja volt. 1925–26-ban a Thália színtársulatban, 1926–27-ben Marosvásárhelyen, 1927-től 1932-ig Pécsett, 1932–33-ban Kecskeméten játszott. 1933-tól 1939-ig a Magyar Komédia Kamaraszínház vezetője volt. 1939–1941 között ún. cseretárs.-ot vezetett. 1941-től 1944-ig az Új Magyar Színház élén állt. 1942–43-ban a szegedi színházat, 1943-tól a Tábori Színházat is ő vezette. 1952–1956 között Szolnokon, 1956–1962 között Győrben játszott. Jellemszínészként ért el sikereket. Színházig.-i pályáját az igényesség jellemezte, az egyik legjelesebb vidéki direktorként tartották számon. Bp.-i sikereit a háborús körülmények között nem tudta kihasználni. F.Sz. Vackor (Sh.: Szentivánéji álom); Lovasdy Tamás (Zilahy L.: Tűzmadár); Eilert Lövborg (Ibsen: Hedda Gabler); Bolingbroke (Scribe: Egy pohár víz).