# Király Ernő

(Kiskeszi, 1884. ápr. 26.–New York, 1954. szept. 2.): színész, rendező, színházigazgató. Kereskedelmi képzettséget szerzett, majd 1902–03-ban Rákosi Szidi színészképző iskolájában tanult. 1904-ben Szabadkára, 1906-ban Kolozsvárra szerződött. 1908-től 1919-ig a Király Színház tagja volt. 1915-ben a Télikertben, 1920-ban a Városi Színházban, 1921-ben a Budai Színkörben és a Vígszínházban is szerepelt. 1921-ben amerikai turnéra utazott. 1922-ben a Fővárosi Orfeumban, a berlini Metropol Theaterben, 1923-ban a Városi Színházban, 1923–24-ben Amerikában, 1925-ben a Király, 1927-ben a Városi és a Király, 1928-ban a Városi Színházban játszott. Ezután ismét az USA-ba utazott, ahol az Endrey Jenő vezette Chicagói Népszínház rend.-je, műv.-i ig.-ja, 1929-től főrend.-je lett. A színház megszűnése után 1930-tól a New York-i Operettszínház főrend.-je volt, majd hazatért. 1931 őszén a Komikusok Kabaréjának műv.-i ig.-ja lett. 1932-ben a Fővárosi Operettszínházban, 1933-ban a Royal Orfeumban működött. 1935-ban végleg az USA-ba költözött. 1935-ban Pádly Margit Intim Színházában, amely vaudeville- és kabarészínházként működött, műv.-i vez., rend. volt. 1935-ban Clevelandben saját társ.-ot alakított. Ezután vendéglőt vezetett, s filmekben statisztált. Király Ernő évekig Bp. legnépszerűbb tenoristája volt. Eredeti játékstílusa, sima, kellemesen csengő hangja újdonságként hatott. F.Sz. Danilo (Lehár F.: A víg özvegy); Kukorica Jancsi, Bagó (Kacsoh P.: János vitéz); René (Lehár F.: Luxemburg grófja); Tom (Jacobi V.: Leányvásár); Konstantin (Jacobi V.: Sybill); Edvin (Kálmán I.: A csárdáskirálynő); Jani (Lajtai L.: Régi orfeum); Kenderessy kapitány (Vincze Zs.: Aranyhattyú). F.R. Ábrahám P.: Az utolsó Verebélyi-lány; Kálmán I.: A csárdáskirálynő; Eisemann M.: Alvinci huszárok.

KIRÁLY ERNŐ – Miggles (Jacobi V.: Leányvásár)