# Rajna Ferenc; Reiner

(Solt, 1861. jan. 27.–Bp., 1933. ápr. 21.): újságíró, színműíró, színházigazgató. Egyetemi tanulmányait Bp.-en és Bécsben végezte. 1883-tól a Harmónia c. kritikai lap munkatársa, majd szerk.-je volt. 1886-tól a Neues Pester Journal tárcaírójaként, színházi és képzőművészeti kritikusként működött. 1922-től a Pester Lloyd színikritikusa, majd színházi rovatvezetője lett. 1900–01-ben a Magyar Színház ig.-ja volt. Francia és német színműveket, operetteket fordított magyarra, és m. darabokat ültetett át német nyelvre. Több operettszöveget írt; ő volt az első m. színpadi revü szerzője (Ex-lex, Heltai Jenő verseivel, bem. Magyar Színház, 1905). Darabja: A tiszti fruska (1907). Librettói: Czobor K.: Hajdúk hadnagya (1904); Szépasszony kocsisa (1923).