# Kenedich Kálmán

(Szeged, 1863–Bp., 1944. jan. 23.): énekes (tenor), színész. 1883-ban lett színész Szabadkán Gerőffy Andornál. 1895-től 1907-ig a Népszínház tagja volt, majd visszavonult, és újságíró lett. Szinte minden műfajban fellépett. Egyaránt énekelt operában, operettben, népszínműben. Kiemelkedő drámai tehetség is volt, számos esetben beugrásával mentette meg az előadást. Kitűnően bánt szép színű, erős, érces tenor hangjával, ízlésesen alakította szerepeit. Többször szerepelt külföldön, Münchenben, Berlinben hangversenyt adott. F.Sz. Hunyadi László (Erkel F.); Hoffmann (Offenbach: Hoffmann meséi); Germont Alfréd (Verdi: Traviata); Barinkay (ifj. J. Strauss: A cigánybáró).

M.A. 1883: Miskolc; 1884: Szatmár; 1885: Temesvár; 1886: Székesfehérvár; 1887–88: Kassa; 1889: Városligeti Színkör, Szeged; 1894: Nagybecskerek; 1895–1907: pesti Népszínház. 1907 után vidéken vendégszerepelt.