# Dömötör Tekla

(Bp., 1914. jan. 13.–Bp., 1987. nov. 15.): néprajzkutató, színháztörténész. 1931–1936 között a Pázmány Péter Tudományegyetemen tanult idegen élő nyelveket és irodalmat. A harmincas évek végén előadásokat hallgatott Cambridge-ben és a Sorbonne-on. 1945 után a Magyar Nemzeti Múzeumban, majd a Szabó Ervin Könyvtárban dolgozott. 1953-ban került az Eötvös Loránd Tudományegyetem Bölcsészettudományi Karának néprajzi tanszékére, amelynek adjunktusa, 1967-től tanszékvezető docense. 1958-tól 1966-ig a Színháztudományi Intézet osztályvezetője volt. Alapításától a Magyar Tudományos Akadémia Színháztudományi Bizottságának tagja. A néprajz középiskolásként kezdte érdekelni, a színjátszás egyetemistaként. Több művet írt erről a két témakörről és ezek összefonódásáról. F.M. A passiójáték (1936); Állatalakoskodások a magyar népszokásokban (1940); Az újkori színjátszás kialakulása Kelet-Európában (1963); Naptári ünnepek – népi színjátszás (1964); Népi színjátszás Európában (1966); Régi magyar vígjátékok (1964, szerk.); Régi magyar drámai emlékek I–II. (1960, szerk., Kardos T.-ral).