# cenzúra

előzetes v. utólagos hatósági beavatkozás a színház műsorpolitikájába, ill. az egyes műsordarabok előadásába. Az egyházi cenzúra után a 17. sz.-tól világi, állami hatóságok gyakorolták. Mo.-on az előzetes cenzúra (az ún. cenzúrapéldányok ellenőrzése) 1867-ig maradt fenn, de az utólagos cenzúra (a vizionálás, azaz a napi előadások rendőri megtekintése, a rendelkezések betartásának ellenőrzése) jogát az államhatalom mindig fenntartja magának. A műsorpolitikát, ill. az egyes művek egészét v. részleteinek nyilvános előadását érintő cenzúrának lehetnek vallási, ideológiai, napi politikai, erkölcs- és ízlésvédelmi, pedagógiai szempontjai is. – Ir. Mályuszné Császár E.: Megbíráltak és bírálók (1985).