# Darvas Lili

(Bp., 1902. ápr. 10.–New York, 1974. júl. 23.): színésznő. Góth Sándor növendéke volt. 1920-ban a Budai Színkör előadásán tűnt fel. A következő évben Beöthy László a Magyar Színházhoz szerződtette. 1924-ben lett a Vígszínház tagja. 1925-től Max Reinhardt bécsi és berlini színházaiban is játszott. Ezt követően a Vígszínházban általában csak férje, Molnár Ferenc műveiben vállalt szerepet, akivel 1926-ban kötött házasságot. 1939-ben mindketten az USA-ba emigráltak. Darvas 1944-ben lépett fel először angol nyelvű színdarabban a Broadway-n, amelyet több színházi és tv-szereplés követett. 1965-ben a bp.-i Madách Színház vendége volt Molnár Olympia c. darabjában, s néhány filmszerepet is vállalt. Darvas törékeny alkata, bájos és finom megjelenése újdonságként hatott. Szép beszédével, gazdag és eredeti gesztusaival, mimikájával kiemelkedő alakításokat nyújtott a lírai- és drámai hősnő szerepkörben. Később vj.-okban érvényesült természetes játéktechnikája. M., német és angol nyelven is játszott. F.Sz. Júlia (Sh.: Rómeó és Júlia); Johanna (Schiller: Az orleans-i szűz); Stuart Mária (Schiller); A reichstadti herceg (Rostand: A sasfiók); Lonti (Molnár F.: Égi és földi szerelem); Irma (Molnár F.: Az üvegcipő); Mima (Molnár F.: A vörös malom); Lujza (Molnár F.: Riviera); Delila (Molnár F.); Lady Milford (Schiller: Ármány és szerelem); Titánia (Sh.: Szentivánéji álom); Gertrud (Sh.: Hamlet); Ettingenné (Molnár F.: Olympia).

DARVAS LILI – Erzsébet
(Josset: Erzsébet, az elérhetetlen asszony)