# Ormai József; Josip

(Újvidék, 1923. okt. 18.–Szabadka, 1991. ápr. 26.): színész, bábszínész, rendező. Belgrádban tanulta a színészmesterséget. Nyolc évet töltött Prištinában, az ő kezdeményezésére hozták létre ott a Gyermekszínházat, amelynek vezetője és rend.-je is lett. Két évig színész volt Kragujevácon, ahol szintén rendezett gyermekelőadásokat. 1958–59-ben visszatért Szabadkára. Ő rendezte a szabadkai Gyermekszínház első előadását, Molnár F.: A Pál utcai fiúk c. darabját, amely több díjat is kapott. A szabadkai Gyermekszínházhoz szerződött, amelynek nyugdíjaztatásáig, az 1980–81-es évadig tagja volt. Elsősorban szerb és horvát nyelvű darabokban játszott, de rendszeresen szerepelt a m. nyelvű előadásokban is. F.Sz. Medve (Matvejeva: A csodálatos kalucsni); Tündérfi (Csokonai V. M.: Karnyóné). – Ir. M. Jančikin: Josip Ormai (Novi Sad, 1992).