# Gyárfás Dezső

(Csökmő, 1882. szept. 18.–Bp., 1921. jan. 17.): színész. Már gyermekkorában belekóstolt a színészetbe, mert megszökött otthonról, s különböző társ.-oknál szerepelt. Nyomdászinas lett, majd 1901-ben elvégezte a Vígszínház színiiskoláját. Pályáját Balassagyarmaton kezdte, de csakhamar visszatért Bp.-re, ahol 1901-ben a Tarka Színpadon, 1902-től a Fővárosi Orfeumban lépett fel színészként és kupléénekesként. 1904-ben a Kis Színkör színésze és rend.-je is volt. 1916–17-ben a Népoperában, 1917-ben a Magyar, 1918-ban a Király Színházban játszott, de 1917-ben visszaszerződött a Fővárosi Orfeumhoz, amely 1919–1920 között Fővárosi Kabaré néven működött. 1920-ban a Scala Színházban is szerepet kapott. 1919-ben megválasztották a Magyar Artista Egyesület elnökévé. Gyárfás a pesti kabaré úttörőinek egyike volt. Ő teremtette meg az aktuális kuplé műfaját. F.Sz. Hoffmann Tamás (Gábor A.: Dollárpapa); Kosztics Ottó (Bródy S.: A szerető); Török Pál (Lehár F.: Pacsirta). Könyve: Orfeum. Egy színész élete. (1920).