# Nikó Lina

(Kunszentmiklós, 1853. ápr. 10.–Bp., 1905. júl. 26.): színésznő. Pécsi tanulmányait megszakítva 1868-ban Károlyi Lajos társulatához szerződött. 1873-tól négy éven át a szegedi színház tagja volt. Szép alt hangjával hamar a vidék egyik kedvelt operett- és népszínmű-énekesévé vált. 1877-ben a pesti Népszínház szerződtette, de csak egy évadon át volt a színház tagja. 1880-ban áttért a komikai szerepkörre, melyben szinte utolérhetetlenné vált. Ekkor Miskolcon, Marosvásárhelyt, Kassán játszott. 1895 nyarán a Városligeti Színkörben játszott, amikor Ditrói Mór felfedezte a Vígszínház számára, amelynek haláláig tagja maradt. Többnyire kellemetlen, veszekedő asszonyokat személyesített meg sok humorral, eredetiséggel, de nem torzította el az emberi vonásokat. F.Sz. Nefelejts (Szigeti I.: A csókon szerzett vőlegény); Tourellené (Ordonneau–Valabrèque: Durand és Durand); Marosiné (Molnár F.: A doktor úr); Vinardné (Potter: Trilby).

M.A. 1871–73: Szabadka; 1873–78: Szeged; 1878–79: Győr, Sopron; 1879: Baja; 1880: Kecskemét; 1881–83: Miskolc; 1883: Makó; 1884: Újvidék; 1885 és 1887: Marosvásárhely; 1886: Újpest; 1888: Szeged; 1889: Eperjes; 1890–92: Miskolc; 1892–94: Kassa; 1894: Szabadka.