# Bánffy Miklós, gróf

(Kolozsvár, 1873. dec. 30.–Bp., 1950. jún. 6.): politikus, író, festő, rendező, díszlet- és jelmeztervező. Egyetemi tanulmányait Kolozsvárott és Bp.-en végezte. Különböző politikai, állami és közéleti tisztségeket töltött be a Trianon előtti és utáni Mo.-on, valamint a királyi Romániában. Drámákat írt, amelyek előadásához gyakran maga készített díszlet- és jelmezterveket. 1912–1917 között a bp.-i állami színházak intendánsa volt. Ennek során támogatta az Operaház és a Nemzeti Színház modern rendezési és szcenikai törekvéseit, olykor rendezett és tervezett is. Legjelentősebbek Hevesi Sándor operarendezéseihez és a Bartók Béla-művek ősbemutatóihoz készített díszlet- és jelmeztervei. A szecesszió jegyében színpompás, változatos téma- és jelmezkompozíciókat alkotott, a színpadi monumentalitás, a drámai cselekmény és a jellemek felfokozott, stilizált ábrázolásának szolgálatában. Olykor Kisbán Miklós néven megjelent írásai, drámái (Naplegenda, A nagyúr, Az erősebb, Martinovics), kor- és erkölcsrajzai erőteljesek. Színpadművészeti tanulmányokat is írt. F.T. Verdi: A trubadúr; Mozart: A varázsfuvola; Weber: Oberon; Bartók B.–Balázs B.: A fából faragott királyfi; Bartók B.–Balázs B.: A kékszakállú herceg vára; Bánffy M.: A nagyúr; Madách I.: Az ember tragédiája. – Ir. Keresztúry D.–Staud G.–Fülöp Z.: A magyar opera- és balettszcenika (1975).