# Földényi F. László

(Debrecen, 1952. ápr. 19.– ): esztéta, kritikus. 1975-ben végezte el az Eötvös Loránd Tudományegyetem Bölcsészettudományi Karának magyar–angol szakát, és a Magyar Színházi Intézet munkatársa lett. 1987-ig dolgozott itt, és addig szerkesztette a Színháztudományi Szemlét is. 1983-tól a filozófiai tudományok kandidátusa. 1986–1990 között a Magyar Tudományos Akadémia Színháztudományi Bizottságának tagja volt. Ma az ELTE Bölcsészettudományi Karának tanára. Angolból fordít és színházi, filozófiai, esztétikai tanulmányokat ír. F.M. Defoe világa (1977); A fiatal Lukács (1980); A dramaturgia csapdája (1983); Melankólia (1984); Caspar David Friedrich (1986); A Medúza pillantása (1990); A túlsó parton (1990).