# Marosvásárhely színészete

már az 1770-es években magas szintű iskolai színjátszás volt a városban. Őry Filep István, kolozsvári színész állandó színház létrehozására tervezetet adott be az Erdélyi Nyelvmívelő Társasághoz. 1803. jún. 12-én volt az első hivatásos előadás. A kolozsvári társ. mutatta be Kotzebue: A nevelés formálja az embert c. darabját. Másfél hónapon keresztül vendégszerepeltek a városban, 27 előadást tartottak. 1809–1814 között szünetelt a marosvásárhelyi színjátszás. 1815–20-ban a kolozsváriak állandóan itt tartózkodtak, és innen mentek vendégszereplésre is. 1820-ban felépült a színházi előadásokra is alkalmas Apolló Terem. 1855-ben újra szóba került az állandó színház felépítésének gondolata. 1861-ben Follinusz János kolozsvári dalszíntársasága működése idején deszka-színkört építettek. Hamarosan a Transylvania Szálló bálterme lett a színjátszás otthona. 1884-ben színügypártoló egylet alakult. A sz. elején a várost az erdélyi I. színikerületbe osztották be. A téli főszezon mellett Szilágyi Dezső ig. a nyári időszakban az általa felújított Elba-ligeti Színkörbe hozta társ.-át. Az Erzsébet Színkört 1909 máj.-ában nyitották meg. A Transylvania Szálló dísztermét is rendbe hozták, és 1918-ban Szabó Pál ig. társ.-a szerepelt itt. 1921-ben újjászervezték a színpártoló egyesületet. 1927–28-ban az új körzetesítés szerint Fehér Imre társ.-a kapott itt koncessziót. 1932-től Marosvásárhely a Thália Rt. egyik állomáshelye volt. 1946. márc.-tól folyamatos a színház működése. Az Athenaeum 1945. jún.-i vezetőségi ülésének határozata Tompa Miklóst és Kemény Jánost bízta meg a vezetéssel. A színház tagjai között voltak Kovács György, Szabó Ernő, Delly Ferenc, Kőszegi Margit, Andrási Márton. 1946. márc.-ban mutatkoztak be, és 1973-ig a Kultúrpalotában játszottak. 1948 őszétől az Állami Székely Színház névvel és státussal rendelkező színház az 1962–63-as évadtól – mint Állami Színház – román tagozattal is rendelkezik. 1973-ban a színház önálló épületet kapott. Profilja Tompa Miklós 1966-os távozásával módosult. Jelentős korszak volt Csorba András ig. és Harag György rend. együttműködése. 1979 óta Kincses Elemér a m. tagozat vezetője.